Oficialusis leidinys C 009 , 14/01/1998 p. 0003 - 0005



Baudų nustatymo remiantis Reglamento nr. 17 15 straipsnio 2 dalimi ir EAPB sutarties 65 straipsnio 5 dalimi metodo gairės (98/C 9/03) (tekstas svarbus EEE) Čia aprašyti principai garantuoja Komisijos sprendimų skaidrumą ir nešališkumą įmonių ir Teisingumo Teismo atžvilgiu, tuo pačiu išlaikant Komisijai atitinkamų teisės aktų suteiktą veiksmų laisvę nustatyti baudas 10 % bendros apyvartos ribose. Ši veiksmų laisvė turi atitikti koherentišką ir nediskriminuojančią politiką, suderintą su konkurencijos taisyklių pažeidimams baudžiamųjų priemonių taikymui keliamais tikslais. Naujasis baudos dydžio nustatymo metodas priklausys nuo toliau minimų taisyklių, pagrindinis nustatytasis baudos dydis išaugs dėl sunkinančių aplinkybių arba sumažės dėl lengvinančių aplinkybių. 1. Pagrindinis baudos dydis Pagrindinį baudos dydį apsprendžia pažeidimo sunkumas ir trukmė, kurie yra vieninteliai kriterijai, numatyti Reglamento Nr. 17 15 straipsnio 2 dalyje. A. Sunkumas Vertinant pažeidimo sunkumą reikia atsižvelgti į jo pobūdį, jo įtaką rinkai, kur tai gali būti įvertinta, ir susijusios geografinės rinkos dydį. Tokiu būdu pažeidimus galima suskirstyti į tris kategorijas: lengvi pažeidimai, sunkūs pažeidimai ir labai sunkūs pažeidimai. - lengvi pažeidimai: Tai gali būti prekybos apribojimai. Paprastai jie būna vertikalios prigimties, turi ribotą poveikį rinkai ir paveikia svarbią, tačiau palyginus ribotą, Bendrijos rinkos dalį. Galimos baudos: Nuo 1000 ekiu iki 1 mln. ekiu. - sunkūs pažeidimai: Tai dažniausiai būna horizontalūs arba vertikalūs to paties tipo kaip pirmiau minėti apribojimai, tačiau dažniau taikomi, turi didesnį poveikį rinkai ir paveikia didesnes bendrosios rinkos sritis. Jiems taip pat gali priklausyti piktnaudžiavimas dominuojančia padėtimi (atsisakymai tiekti, diskriminacija, pašalinimas, dominuojančių firmų daromos lojalumo nuolaidos siekiant pašalinti konkurentus iš rinkos ir t. t.). Galimos baudos: Nuo 1 mln. ekiu iki 20 mln. ekiu. - labai sunkūs pažeidimai: Šiems pažeidimams priklauso horizontalūs apribojimai, tokie kaip kainų karteliai ir rinkos dalijimosi kvotos bei kiti keliantys riziką tinkamam vienos bendros rinkos funkcionavimui veiksmai, tokie kaip nacionalinių rinkų padalijimas ir aiškus įmonių, turinčių faktinį monopolį, piktnaudžiavimas dominuojančia padėtimi (žr. sprendimus 91/297/EEB, 91/298/EEB, 91/299/EEB, 91/300/EEB, 91/301/EEB [1] - Soda Ash, 94/815/EB [2] - Cement, 94/601/EB [3] - Cartonboard, 92/163/EB [4] - Tetra Pak ir 94/215/EAPB [5] - Steel beams). Galimos baudos: virš 20 mln. ekiu. Kiekvienai šiai kategorijai, ypač sunkių ir labai sunkių pažeidimų, siūlomų baudų skalė įgalina įmonėms skirti skirtingas baudas pagal jų padaryto pažeidimo pobūdį. Svarbu atsižvelgti į pažeidėjų efektyvų ekonominį pajėgumą padaryti pastebimą žalą kitiems ūkio subjektams ir ypač vartotojams ir nustatyti tokį baudos lygį, kuris turėtų žymų atgrasantį efektą. Apskritai reiktų atkreipti dėmesį į faktą, kad didelės įmonės paprastai turi teisinių ir ekonominių žinių ir infrastruktūrų, kurios padeda joms lengviau atpažinti pažeidimus savo veikloje ir suvokti iš to kylančias konkurencijos teisėje nusakomas pasekmes. Jei pažeidimas susijęs su keliomis įmonėmis (pvz., karteliai), kai kuriais atvejais gali prireikti padidinti baudų dydžius, numatytus kiekvienoje iš trijų kategorijų, tam, kad būtų atkreiptas dėmesys į kiekvienos konkuruojančios įmonės nusikalstamos veikos specifinę svarbą ir tikrąją įtaką konkurencijai ypač ten, kur skiriasi to paties tipo pažeidimus darančių įmonių dydis. Tokiu būdu vienodo nubaudimo už tą pačią veiklą principas, jei aplinkybės duoda tam pagrindą, veda prie skirtingų baudų atitinkamoms įmonėms skyrimo ir šis diferencijavimas nepriklauso nuo aritmetinių skaičiavimų. B. Trukmė Reiktų skirti: - trumpos trukmės pažeidimus (paprastai mažiau nei vienerių metų): baudos dydis nekinta, - vidutinės trukmės pažeidimus (paprastai nuo vienerių iki penkerių metų): baudos dydis, kuris numatytas už pažeidimo sunkumą, gali didėti iki 50 %, - ilgos trukmės pažeidimus (paprastai daugiau nei penkerių metų): baudos dydis, kuris numatytas už pažeidimo sunkumą, gali didėti iki 10 % per metus. Taigi šis metodas rodo, kad baudos dydis gali didėti. Apskritai baudų už ilgalaikius pažeidimus didėjimas rodo, kad ankstesnė praktika siekiant skirti sankcijas apribojimams, turintiems ilgalaikę neigiamą įtaką vartotojams stiprėja. Be to, šis naujasis metodas atitinka 1996 m. liepos 18 d. pranešime dėl baudų neskyrimo ar sumažinimo kartelių atvejais numatytą norimą efektą [6]. Rizika sumokėti daug didesnę baudą, proporcingą pažeidimo trukmei, padidins iniciatyvą pažeidimą atšaukti arba bendradarbiauti su Komisija. Pagrindinis baudos dydis bus gaunamas pridėjus du pirmiau minėtus dydžius. x sunkumas + y trukmė = pagrindinis dydis 2. Sunkinančios aplinkybės Pagrindinis baudos dydis bus didinamas, jei bus tokios sunkinančios aplinkybės: - tų pačių įmonių(ės) pakartotini to paties tipo pažeidimai, - atsisakymas bendradarbiauti arba bandymai trukdyti Komisijai atlikti tyrimus, - pažeidimo organizatoriaus arba kurstytojo vaidmuo, - atsakomosios priemonės prieš kitas įmones siekiant sustiprinti veikas, kurios yra traktuojamos kaip pažeidimas, - reikmė padidinti bausmę tam, kad būtų viršytas pažeidimus darant nesąžiningai gautų pajamų dydis, kai įmanoma objektyviai paskaičiuoti tą dydį, - kita. 3. Lengvinančios aplinkybės Pagrindinis baudos dydis bus mažinamas, jei bus tokios lengvinančios aplinkybės: - išimtinai pasyvus arba "pamėgdžiojimo" vaidmuo pažeidime, - neteisėtų susitarimų arba veiklos neįgyvendinimas praktikoje, - pažeidimo nutraukimas Komisijai įsikišus (ypač jai vykdant kontrolę), - jei pagrįstai abejojama, ar apribojanti įmonės veikla gali būti traktuojama kaip pažeidimas, - pažeidimai, padaryti dėl neatsargumo arba netyčia, - efektyvus įmonių bendradarbiavimas procese už 1996 m. liepos 18 d. pranešimo dėl baudų neskyrimo ar sumažinimo kartelių atvejais ribų, - kita. 4. 1996 m. liepos 18 d. Pranešimo dėl baudų neskyrimo ar sumažinimo taikymas [7] 5. Bendrosios pastabos a) Reikia pažymėti, kad galutinis baudos dydis, paskaičiuotas pagal šį metodą (pagrindinis dydis yra didinamas arba mažinamas procentiniu pagrindu), bet kuriuo atveju negali viršyti įmonių 10 % pasaulinės apyvartos kaip nustatyta Reglamento Nr. 17 15 straipsnio 2 dalyje. Susitarimų, kurie yra neteisėti pagal EAPB Sutartį atveju riba, nustatyta 65 straipsnio 5 dalyje, yra dvigubai didesnė nei aptariamų produktų apyvarta, ši riba tam tikrais atvejais gali būti didinama daugiausiai iki 10 % įmonės EAPB produktų apyvartos. Ataskaitiniai metai, kurių pagrindu yra apsprendžiama pasaulinė apyvarta, yra tie, kurie eina prieš sprendimo priėmimo metus arba, jei nėra tų ataskaitinių metų duomenų, tai imami dar vieni prieš tai ėję metai. b) Priklausomai nuo aplinkybių, kai atlikti pirmiau minėti skaičiavimai, reiktų atkreipti dėmesį į tokius objektyvius veiksnius kaip specifinį ekonominį kontekstą, bet kokią ekonominę ar finansinę pažeidėjų gautą naudą (žr. dvidešimt pirmą pranešimą dėl konkurencinės politikos, 139 punktą), aptariamų įmonių specifinius bruožus bei jų galimybes sumokėti baudas specifiniame socialiniame kontekste ir atitinkamai skirti baudas. c) Kalbant apie įmonių asociacijas sprendimai turėtų būti adresuoti ir baudos skiriamos tik atskiroms, priklausančioms asociacijai įmonėms. Jei tai neįmanoma (pvz., jei yra keli tūkstančiai susijusių įmonių), išskyrus EAPB Sutartį atitinkančius atvejus, reiktų visai asociacijai skirti baudą, apskaičiuotą pagal pirmiau minėtus principus, tačiau ekvivalentišką visų baudų sumai, kurios galėtų būti skiriamos kiekvienai asociacijos narei. d) Komisija pasilieka teisę kai kuriais atvejais skirti "simbolinę"1000 ekiu baudą, kuri nebus skaičiuojama nei pagal pažeidimo trukmę, nei pagal sunkinančias ar lengvinančias aplinkybes. Tokios baudos skyrimo pateisinimas turėtų būti pateikiamas sprendimo tekste. [1] OL L 152, 1991 6 15, p. 54. [2] OL L 343, 1994 12 30, p. 1. [3] OL L 243, 1994 9 19, p. 1. [4] OL L 72, 1992 3 18, p. 1. [5] OL L 116, 1994 5 6, p. 1. [6] OL L 207, 1996 7 18, p. 4. [7] Žr. 6 išnašą. --------------------------------------------------